|  |
| --- |
| **DĖL sutikimo reorganizuoti PANEVĖŽIO RAJONO VAIKŲ GLOBOS NAMUS prijungimo prie PANEVĖŽIO RAJONO socialiniŲ paslaugų centro būdu** |
| 2019 m. gruodžio 6 d.  Panevėžys |

Vadovaudamasi Lietuvos Respublikos civilinio kodekso 2.97 straipsnio 3 dalimi,   
2.99 straipsnio 1 ir 2 dalimis, 2.101 straipsniu, Lietuvos Respublikos vietos savivaldos įstatymo   
16 straipsnio 2 dalies 22 punktu, Lietuvos Respublikos biudžetinių įstaigų įstatymo 4 straipsnio   
2 dalimi, 3 dalies 4, 7 punktais, 4 dalimi, 13 straipsnio 3 dalimi, 14 straipsnio 3 dalimi, Lietuvos Respublikos socialinių paslaugų įstatymo 13 straipsnio 4 dalies 6 punktu, Panevėžio rajono savivaldybės taryba n u s p r e n d ž i a:

1.Sutikti reorganizuoti Panevėžio rajono vaikų globos namus, prijungiant prie Panevėžio rajono socialinių paslaugų centro iki 2020 m. gruodžio 31 d.

2.Nustatyti, kad:

2.1. reorganizavimo tikslas – optimizuoti biudžetinių įstaigų skaičių, mažinti jų valdymo išlaidas, kompleksiškai teikti ir organizuoti prevencines paslaugas šeimoms, patiriančioms socialinę riziką, ir socialinės globos paslaugas tėvų globos netekusiems vaikams;

2.2. reorganizavimo būdas – prijungimas;

2.3. reorganizuojama biudžetinė įstaiga – Panevėžio rajono vaikų globos namai, kodas 168962966, adresas: Truskavos g. 27, Linkaučių k., 38281 Panevėžio r. sav.;

2.4. reorganizavime dalyvaujanti biudžetinė įstaiga – Panevėžio rajono socialinių paslaugų centras, kodas 302705834, adresas: Dariaus ir Girėno g. 28, Ramygalos m., Ramygalos sen.,   
38265 Panevėžio r. sav.;

2.5. po reorganizavimo veiksianti biudžetinė įstaiga – Panevėžio rajono socialinių paslaugų centras, kodas 302705834, adresas: Dariaus ir Girėno g. 28, Ramygalos m., Ramygalos sen.,   
38265 Panevėžio r. sav., kuri teiks ir organizuos prevencines paslaugas šeimoms, patiriančioms socialinę riziką, ir socialinės globos paslaugas tėvų globos netekusiems vaikams;

2.6. po reorganizavimo veiksiančios biudžetinės įstaigos savininko teises ir pareigas įgyvendinanti institucija – Panevėžio rajono savivaldybės taryba.

3. ĮpareigotiPanevėžio rajono vaikų globos namų ir Panevėžio rajono socialinių paslaugų centro direktorius:

3.1. iki 2020 m. kovo 1 d. Lietuvos Respublikos civilinio kodekso ir Lietuvos Respublikos biudžetinių įstaigų įstatymo 14 straipsnio 6 dalyje nustatyta tvarka parengti Panevėžio rajono vaikų globos namų ir Panevėžio rajono socialinių paslaugų centro reorganizavimo sąlygų aprašą bei jį paskelbti viešai vieną kartą visų reorganizavime dalyvaujančių biudžetinių įstaigų nuostatuose nurodytuose šaltiniuose ir Lietuvos Respublikos biudžetinių įstaigų įstatymo nustatyta tvarka pranešti raštu visiems šių įstaigų kreditoriams;

3.2. teisės aktų nustatyta tvarka įstaigos reorganizavimo sąlygų aprašą ne vėliau kaip pirmą viešo paskelbimo apie jų parengimą dieną pateikti Juridinių asmenų registrui.

4. Pavesti Panevėžio rajono savivaldybės administracijos direktoriui spręsti organizacinius klausimus, susijusius su Panevėžio rajono vaikų globos namų ir Panevėžio rajono socialinių paslaugų centro reorganizavimu.

Virginija Savickienė

2019-11-19

**PANEVĖŽIO RAJONO SAVIVALDYBĖS ADMINISTRACIJOS**

**SOCIALINĖS PARAMOS SKYRIUS**

**AIŠKINAMASIS RAŠTAS DĖL SPRENDIMO „DĖL sutikimo reorganizuoti pANEVĖŽIO RAJONO VAIKŲ GLOBOS NAMUS prijungimo prie pANEVĖŽIO RAJONO socialiniŲ paslaugų centro būdu“ PROJEKTO**

2019 m. lapkričio 19 d.

Panevėžys

**Projekto rengimą paskatinusios priežastys.**

Teikiamas sprendimo projektas, kuriuo siūloma sutikti, kad iki 2020 m. gruodžio 31 d. būtų reorganizuoti Panevėžio rajono vaikų globos namai (biudžetinė įstaiga, juridinio asmens kodas 168962966), prijungiant juos prie Panevėžio rajono socialinių paslaugų centro (biudžetinė įstaiga, juridinio asmens kodas 302705834), kuris perims visas Panevėžio rajono vaikų globos namų teises ir pareigas.

**Projekto esmė ir parengto projekto tikslai.**

Siekiama sukurti kompleksiškai teikiamas socialines paslaugas šeimoms, patiriančioms socialinę riziką, ir tėvų globos netekusiems vaikams, taip pat optimizuoti socialines paslaugas teikiančių įstaigų tinklą, plėtoti geros kokybės socialinių paslaugų organizavimą savivaldybėje. Planuojama racionaliau panaudoti socialinių paslaugų organizavimui skirtas lėšas, mažinti administravimo išlaidas, racionaliai paskirstyti ir naudoti turimus išteklius, garantuoti socialinių paslaugų teikimo šeimai ir vaikui nuoseklumą.

Reorganizavimo tikslas – didinti biudžetinių įstaigų veiklos ir valdymo efektyvumą optimizuojant biudžetinių įstaigų skaičių, administravimą, racionaliai naudojant turimus materialinius, finansinius ir žmogiškuosius išteklius pavestoms funkcijoms vykdyti, gerinant atliekamų paslaugų kokybę.

**Sprendimo priėmimo būtinybė ir laukiami pozityvūs rezultatai.**

Po reorganizavimo Panevėžio rajono socialinių paslaugų centras galės kompleksiškai teikti ir organizuoti prevencines paslaugas šeimoms, patiriančioms socialinę riziką, ir socialinės globos paslaugas tėvų globos netekusiems vaikams.

Vadovaujantis Lietuvos Respublikos vaiko teisių apsaugos pagrindų įstatymu nuo 2018 m. liepos 1 d. Socialinių paslaugų centre pradėjo dirbti atvejo vadybininkai, kurie koordinuoja kompleksinės pagalbos vaikui ir jo atstovams pagal įstatymą teikimą, vertina šeimos pagalbos poreikius, sudaro pagalbos planus, vykdo stebėseną. Panevėžio rajono socialinių paslaugų centre dirba šešios atvejo vadybininkės, jų maksimalus vienu metu prižiūrimų šeimų skaičius yra apie keturiasdešimt. Šių darbuotojų darbo užmokestis skiriamas iš valstybės biudžeto lėšų, tačiau savivaldybė turi prisidėti prie šios paslaugos teikimo – aprūpinti transportu, apsaugos priemonėmis, drausti nuo nelaimingų atsitikimų darbe. Šių paslaugų organizavimo ir teikimo tikslas – padėti šeimai įveikti iškilusius socialinius sunkumus ir išvengti galimų vaiko teisių pažeidimų, dėl ko vaikai gali būti atskiriami nuo šeimos.

Panevėžio rajono vaikų globos namai:

* Panevėžio rajono savivaldybės tarybos 2018 m. gegužės 30 d. sprendimu Nr. T-101 ,,Dėl Globos centro veiklos ir vaiko budinčio globotojo vykdomos priežiūros organizavimo Panevėžio rajono savivaldybėje tvarkos aprašo patvirtinimo“ Panevėžio rajono vaikų globos namai paskirti vykdyti Globos centro funkcijas, kurios glaudžiai susijusios su tėvų globos netekusiais vaikais. Nuo 2016 m. du atestuoti GIMK darbuotojai teikia pagalbą globėjams (rūpintojams) ir įvaikintojams –vykdo globėjų (rūpintojų) atranką, organizuoja mokymus, teikia konsultacijas ir paruošia globėjus, įtėvius vaikų globai. Nuo 2017 m. rugpjūčio mėn. pradėta organizuoti budinčių globotojų veikla – sudarytos dvi tarpusavio bendradarbiavimo ir paslaugų teikimo šeimoje sutartys ir budinčių globotojų šeimose apgyvendinti aštuoni laikinai likę be tėvų globos vaikai priežiūrai iki 12 mėn. laikotarpiui.   
  2018 m. pasirašytos dar dvi sutartys, 2019 m. viena sutartis. Šiuo metu globos centras turi   
  keturias budinčias globotojas. Nuo 2017 m. pas budinčius globotojus apgyvendinta devyniolika be tėvų globos likusių vaikų. Globos centras yra atsakingas už kiekvieno vaiko, laikinai paimto iš šeimos, taip pat vaiko, likusio be tėvų globos, kuriam teismo sprendimu nustatyta nuolatinė globa,

2

apgyvendinimą pas budinčius globotojus, socialinius globėjus, globėjus giminaičius ar bendruomeniniuose vaikų globos namuose. Globos centras kartu su globėjais rengia ir įgyvendina individualius pagalbos vaikui planus; organizuoja atokvėpio paslaugas ir teikia metodinę pagalbą globėjams, įtėviams, bendruomeniniams globos namams. Šioms funkcijoms vykdyti Globos centras turi turėti vadovą (direktoriaus pavaduotoją), globos koordinatorių (30–40 klientų vienam koordinatoriui), socialinį darbuotoją, 2 GIMK darbuotojus (jau dirbančius) ir kt. specialistus;

* ilgalaikės socialinės globos paslaugos teikiamos penkiolikai tėvų globos netekusių vaikų. Globos namuose yra trys vaikai 10–11 metų amžiaus, šeši vaikai 12–15 metų amžiaus ir šeši vaikai 16–18 metų amžiaus;
* bet kuriuo paros metu priima vaikus iš Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Panevėžio apskrities vaiko teisių apsaugos skyriaus specialistų ar policijos pareigūnų, kurie juos laikinai paėmė iš tėvų ar kitos buvimo vietos ir apgyvendina pas budinčius globotojus;
* įgyvendina ES projektą NR. 08.4.1-ESFA-V-405-02-0001 ,,Vaikų gerovės ir saugumo didinimas, paslaugų šeimai, globėjams (rūpintojams) kokybės didinimas bei prieinamumo plėtra”, kuris baigsis 2022 m gruodžio 31 d. 2019 m. parengtas naujas projektas „Panevėžio rajono savivaldybės bendruomeninių vaikų globos namų tinklo plėtra“, kuris bus finansuojamas iš   
  ES lėšų.

Panevėžio rajono vaikų globos namai išlaikomi iš valstybės biudžeto tikslinių dotacijų ir savivaldybės biudžeto lėšų.

Įstaigos veiklai vykdyti nustatyti 31,25 pareigybės, iš jų 4,4 pareigybės skirta Globos centro funkcijų vykdymui. Nuo 2020 m. sausio 1 d. liks 26,65 pareigybės.

Po reorganizacijos, kai jau bus įsteigti bendruomeniniai vaikų globos namai, planuojama, kad liks 14 pareigybės bendruomeniniams globos namams, 4,65 pareigybės Globos centro funkcijoms vykdyti, 5 pareigybės administravimui ir aptarnavimui.

|  |  |  |
| --- | --- | --- |
| Eil. Nr. | Pareigybės pavadinimas | Pareigybės |
| 1. | Direktorius | 1 |
| 2. | Direktoriaus pavaduotojas socialiniam darbui | 1 |
| 3. | Ūkio dalies vedėjas | 1 |
| 4. | Vyr. buhalteris | 1 |
| 5. | Sekretorius | 0,5 |
| 6. | **Vaikų globos namai:** |  |
| 6.1. | Psichologas / psichologo asistentas | 0,5 |
| 6.2. | Socialinis pedagogas | 0,25 |
| 6.3 | Socialinis darbuotojas | 5,5 |
| 6.4. | Socialinio darbuotojo padėjėjas | 8 |
| 7. | **Globos centras** |  |
| 7.1. | Socialinis darbuotojas, dirbantis pagal GIMK programą | 2,25 |
| 7.2. | Socialinis darbuotojas (globos koordinatorius) | 1,65 |
| 7.3. | Psichologas | 0,5 |
| 8. | Pastatų priežiūros darbininkas | 0,75 |
| 9. | Sandėlininkas | 0,5 |
| 10. | Vairuotojas | 1 |
| 11. | Valytojas | 1 |
| 12. | Elektrikas | 0,25 |
|  | **Iš viso:** | **26,65** |

Panevėžio rajono savivaldybės tarybai priėmus šį sprendimą, įstaigų vadovai per mėnesį nuo šio sprendimo priėmimo dienos, vadovaudamiesi Lietuvos Respublikos civilinio kodekso ir Lietuvos Respublikos biudžetinių įstaigų įstatymo nuostatomis, parengs Panevėžio rajono vaikų globos namų

3

ir Panevėžio rajono socialinių paslaugų centro reorganizavimo sąlygų aprašą, kuriame bus nurodyta:

1) kiekvienos reorganizavime dalyvaujančios biudžetinės įstaigos pavadinimas, teisinė forma, buveinė, kodas, registras, kuriame kaupiami ir saugomi duomenys apie šias biudžetines  
įstaigas;

2) reorganizavimo būdas, pasibaigiančios biudžetinės įstaigos, po reorganizavimo veiksiančios biudžetinės įstaigos;

3) momentas, nuo kurio pasibaigiančios biudžetinės įstaigos teisės ir pareigos pereina po reorganizavimo veiksiančiai biudžetinei įstaigai.

**Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta.**

Neigiamų pasekmių nenumatoma.

**Galiojantys teisės aktai, kuriuos būtina pakeisti priėmus teigiamą projektą.**

Nėra.

**Reikiami paskaičiavimai, išlaidų sąmatos bei finansavimo šaltiniai, reikalingi sprendimui įgyvendinti.**

Nėra.

Sprendimo projektui antikorupcinis vertinimas nereikalingas*.* Vadovaujantis Lietuvos Respublikos korupcijos prevencijos įstatymo 8 straipsnio 1 dalies nuostatomis, sprendimo projekto antikorupcinis vertinimas neatliekamas, nes sprendime nenumatoma reguliuoti visuomeninius santykius, numatytus šio įstatymo 8 straipsnio 1 dalyje.

Skyriaus vedėja Virginija Savickienė